钦定古今图书集成/明伦汇编/家范典/第106卷 > 春秋四传 > 《祭外甥崔骈文》柳宗元
## 钦定古今图书集成/明伦汇编/家范典/第106卷 > 春秋四传 > 《祭外甥崔骈文》柳宗元

“祭于卿郎之魂。”呜呼！天吝灵奇，取不可贪。既睿又力，
神谁以堪？汝不是思，而纵其志。盗其管籥，褰其箧匮。
抽深抉密，担重揭贵。守吏失职，诉帝行事。果殄尔躬，
以宁其位。岂不信邪？不然，无鬼诛之行，而中道夭死；
有拔类之才，而三见废委。仁充其躯，毒中骨髓。其何
以为累也？兄弟逾十，我出惟八。既孤数祀，中分存没。
“我为汝舅，汝为我甥。求仁具得，为艺继成。天下莫伦，
古罕并行。人而思之，几不欲生。呜呼哀哉！既致其爱，
祗极其哀。秦越万里，心魂徘徊。念与汝别，桓公之台。
顾余犹壮，视尔如孩。戏抽佛䇲，前次沲隈。笑颔即路，
鸣鞘不回。岂云古今，自此而乖。孰为鬼神，忍是阴诛。”
得疾之日，兄弟莫在。谒医问巫，卒以幽昧。葬之东埜。
谁赗谁会。既虞以奠，谁主谁酹。孤魂冥冥。何托何逝。
呜呼哀哉！“刑曹继之，以病告余。衔忧驱使，裹药操书。
虽惊状剧，犹恃神扶。岂知所赖，终以误吾。我自得罪，
无望还都。想尔新墓，少陵之隅。何时归祔，圯土下呼。
渍泪彻圹，以沾以涂。此心未慊，祗益摧纡。累见于梦，
宁知有无。寄之哀辞”，惟俎及壶。呜呼哀哉！